કેન્દ્રનું આ વર્ષનું બજેટ એ આગામી લોકસભાની ચૂંટણી પહેલાંનું પૂર્ણ કક્ષાનું કહી શકાય એવું છેલ્લું બજેટ હતું. એટલે આમધારણા એવી હતી કે સરકાર આ વર્ષે ખાસ્સી એવી લોકપ્રિય બને તેવી જાહેરાતો કરી દેશે અને ગરીબ, ખેડૂત, મધ્યમ વર્ગ અને નાના વેપારીઓને રાજીના રેડ કરી દેશે, પરંતુ એવું બન્યું નથી. રોજગારી માટેની તકો ઉત્પન્ન કરવાનો સરકારનો અગાઉનાં વર્ષોનો જુસ્સો પણ બજેટમાં જોવા મળતો નથી. એટલું જ નહીં, સંક્ષિપ્તમાં કહેવું હોય તો સરકારે અગાઉ કરેલાં વચનો પૂરાં થઈ જાય, એ દિશામાં પણ બજેટ જણાતું નથી અને વિકાસની ગતિ તેજ બને એવા નક્કર સંકેત પણ આ બજેટ આપી શકતું નથી. સકારાત્મક દૃષ્ટિએ જ તેને મૂલવવાનું હોય તો એટલું જરૃર કહી શકાય કે સરકારે હવે લોકોને સમૃદ્ધ બનાવવાને બદલે સુખી બનાવવાની દિશા નક્કી કરી છે. આરોગ્ય જાળવણી, નોકરીને બદલે રોજગાર, કરકસર કરવાની સલાહ અને જે હોય તેમાં સંતોષ માની લેવાના વલણને જાહેર વક્તવ્યોમાં પ્રોત્સાહન, સરકારની આ દિશા એ હવેની વાસ્તવિકતાઓને કઈ રીતે પચાવવી તે સમજાવે છે!